GiliGold/VAD_KnessetCorpus huggingface dataset:
עו"ד מרים אילני:
ההצעה הזאת הצריכה המון תיאומים עם בנק ישראל ועם האוצר, שמאוד דוחף לעניין הדחיפות של זה, ולכן אנחנו מבקשים פטור מחובת הנחה.
זהבה גלאון:
אם מאשרים פטור מחובת הנחה, אפשר להצמיד לזה הצעת חוק שיש אותה בקריאה טרומית שהיא זהה?
עו"ד ארבל אסטרחן:
ממתי הצעת החוק?
זהבה גלאון:
מלפני חצי שנה.
עו"ד ארבל אסטרחן:
אז היא לא צריכה פטור.
זהבה גלאון:
אני שואלת על המיזוג.
רוני בר-און:
אם נמזג, ההצעה שלך מקבלת את הפריבילגיה.
זהבה גלאון:
אני רוצה להעלות את זה היום.
זהבה גלאון:
ההצעה שלי עוד לא עברה טרומית.
רוני בר-און:
אם תיתקלי בבעיה, אני אכנס את הוועדה.
רוני בר-און:
יושב-ראש הוועדה שמטפלת בהצעת החוק צריך לבקש את הפטור.
רוני בר-און:
מי בעד מתן פטור מחובת הנחה לשתי הצעות החוק, לקריאה ראשונה, כפי שהוצגו?
רוני בר-און:
ה צ ב ע ה בעד – רוב נגד – אין נמנע – 1 ברוב מכריע, עם הימנעות של חבר הכנסת נסים זאב, אושר הפטור.
רוני בר-און:
עבודת ועדות הכנסת בפגרת הבחירות
רוני בר-און:
אני רוצה לתקן החלטה שכנראה שגינו בה בישיבה האחרונה, וטרם הודענו אותה במליאת הכנסת.
רוני בר-און:
לפני שבוע, כשהחלטנו על כך שמושב הכנסת מסתיים ביום ראשון אבל למעשה היום, הטלנו על ועדות הכנסת להמשיך בעבודתן בימי פגרת הבחירות ללא הגבלה של מספר הישיבות.
רוני בר-און:
זה יוצר בעיה שאנחנו לא רוצים להתייצב בפניה.
רוני בר-און:
כיוון שכך, על דעת יושב-ראש הכנסת, אני מבקש לשנות את ההחלטה בעניין הישיבות של הוועדה בפגרות ולאמץ את הנוהל שאימצנו בכנסת הקודמת.
רוני בר-און:
ערב התפזרות הכנסת החמש-עשרה, הכנסת התפזרה חודשיים לפני הבחירות, היום אנחנו מתפזרים שלושה חודשים לפני הבחירות.
רוני בר-און:
אז החליטה ועדת הכנסת להטיל על ועדות הכנסת, כולל ועדות מיוחדות וועדות חקירה פרלמנטריות וכו', להמשיך בעבודתן בימי פגרת הבחירות, ואולם מספר הישיבות שוועדה כלשהי תקיים במהלך הפגרה לא יעלה על שתיים, אלא אם יושב-ראש הכנסת יתיר ישיבה או ישיבות נוספות על-פי סעיף 99(ב) לתקנון.
רוני בר-און:
אני רוצה לאמץ את אותה שיטה, אבל מכיוון שאז היו חודשיים ונתנו שתי ישיבות, הפעם לשלושה חודשים ניתן שלוש ישיבות.
רוני בר-און:
כמובן שאם מתעוררת תקלה, כמו ועדות כספים או ועדה אחרת שמוכרחה לעשות משהו על אתר, הפנייה היא ליושב-ראש הכנסת.
רוני בר-און:
אנחנו מתואמים עם יושב-ראש הכנסת בעניין התיקון הזה והוא יודע שבסמכותו להתיר ישיבות נוספות, בהתאם לסמכותו על-פי התקנון.
רוני בר-און:
מי בעד תיקון ההחלטה?
רוני בר-און:
ה צ ב ע ה בעד – רוב נגד – אין נמנעים – אין התיקון אושר פה-אחד.
רוני בר-און:
אני אודיע את ההחלטה מעל הדוכן, ואז היא תהפוך למחייבת.
רוני בר-און:
בקשת יו"ר סיעת האיחוד הלאומי ישראל ביתנו – מולדת – תקומה, לקבוע כי חבר הכנסת מיכאל נודלמן פרש מסיעתו – בהתאם להוראות סעיף 6א לחוק יסוד: הכנסת וסעיף 61 לחוק הכנסת התשנ"ד-1994
רוני בר-און:
אנחנו עוברים לדון בבקשתה של סיעת האיחוד הלאומי ישראל ביתנו – מולדת – תקומה, לקבוע כי חבר הכנסת מיכאל נודלמן פרש מסיעתו – בהתאם להוראות סעיף 6א לחוק יסוד: הכנסת וסעיף 61 לחוק הכנסת התשנ"ד-1994.
רוני בר-און:
יש פה כמה עניינים שאני רוצה להקדים אותם באופן פורמלי לדיון.
רוני בר-און:
אני סבור, ואני אבקש בעניין הזה לשמוע את היועצת המשפטית, שדין ישיבה מהסוג הזה מבחינת חובת הנוכחות, מכיוון שהיא ישיבה שהיא בעליל מעין שיפוטית, מכיוון שהיא אחד העניינים הבודדים שהחוק עצמו קובע כי החלטת ועדת הכנסת בנושא הזה כפופה לערעור בית המשפט, חלים עליה כללי הנוכחות כפי שקבענו לעניין הסרת חסינות וכפי שאימצנו לעניין השעיית חבר כנסת.
רוני בר-און:
האם אני חושב נכון?
עו"ד נורית אלשטיין:
ככלל נראה שכן.
רוני בר-און:
כי אני חייב להזהיר את חברי הכנסת, לפני שאני מקבל את ההחלטה הזאת, שיש עליהם חובת נוכחות, אחרת הם לא יוכלו להשתתף בהצבעה.
עו"ד ארבל אסטרחן:
סעיף 101(א) לתקנון קובע את ההוראות מתי נדרשת הפרוצדורה המיוחדת, שיכול להצביע רק מי שנכח לפחות במחצית מהשיבה וכו', והוא לא מזכיר את המקרה הזה.
רוני בר-און:
אם הוא היה מזכיר לא היתה לי בעיה, הייתי מיד מפנה לסעיף 101.
רוני בר-און:
אני עושה את המניפולציה מכוח ההוראה בסעיף 61(ג), ששולחת את המערער לבית המשפט במקרים הבודדים.
עו"ד ארבל אסטרחן:
מחד, התקנון לא מונה את סוג הדיון הזה מבין המקרים שבהם חלה חובת הנוכחות.
עו"ד ארבל אסטרחן:
מאידך, אין ספק שמדובר בדיון מעין שיפוטי, לפי הוראות החוק ולפי המשמעויות של הדיון הזה.
עו"ד ארבל אסטרחן:
לאור זאת מה שאני מציעה הוא שחברי הכנסת שנמצאים פה ושומעים את הדברים, בוודאי צריכים להחיל עליהם את ההוראות שקיימות בתקנון מבחינת חובת הנוכחות.
עו"ד ארבל אסטרחן:
הם מתבקשים לשמוע את הדברים שיש לצדדים להגיד ולהצביע.
עו"ד ארבל אסטרחן:
היות שלא הודע לאחרים, ואולי יש חבר כנסת שנמצא עכשיו בוועדה אחרת ובכל זאת רוצה להצביע, אני לא חושבת שאפשר למנוע את זה ממנו.
רוני בר-און:
זה ברור לחלוטין, אלה שנמצאים פה שומעים את הקולות ונוטלים על עצמם מרצון את המחויבות ואת האחריות לדעת שהם לא יוכלו להצביע אם הם לא ישתתפו בחלקים ניכרים של הדיון, אלא אם תהיה להם סיבה הולמת.
רוני בר-און:
השאלה היא מה אנחנו עושים עם אלה שלא פה.
1028:
אדוני היושב-ראש, ישיבת סיעה זאת סיבה הולמת?
זהבה גלאון:
אי-אפשר להחזיק במקל הזה בשני קצותיו.
רוני בר-און:
יש חברים שלא קיבלו את ההתראה הזאת, לא מעטים.
רוני בר-און:
כמעט מחצית מהוועדה.
עו"ד ארבל אסטרחן:
אז אי-אפשר עכשיו להחליט שלא תינתן להם האפשרות להצביע.
רוני בר-און:
אז מה צריכים לעשות?
מאיר פרוש:
לנהוג כמו שנהגו עד עכשיו.
מאיר פרוש:
יש מושג שאומר "אם כן, אתה מוציא לעז על הראשונים".
מאיר פרוש:
לבוא ולעשות את מה שעשינו לגבי הסרת חסינות, זה לא ביום אחד ולא בישיבה אחת ולא בשעה אחת.
מאיר פרוש:
חברים דנו בנושא הזה, זה בא גם כביקורת ציבורית עלינו, ולכן עשינו את זה.
מאיר פרוש:
אני חושב שמה שעשינו אז, עשינו.
מאיר פרוש:
בוודאי שאי-אפשר היום לומר שנראה לנו שזה מעין שיפוטי, ולכן זה צריך להיות גם כמו המקרה ההוא.
מאיר פרוש:
אם אתה מציג את השאלה הזאת, בוודאי שהיא הופכת להיות שאלה.
מאיר פרוש:
כל מה שעשו במשך כל הקדנציות בין סיעות, והיו הרבה סיעות שהתפצלו והתפלגו ופרשו ולא פרשו, אתה מוציא לעז על הראשונים.
מאיר פרוש:
על כל ההחלטות שהיו בעבר אתה מוציא לעז.
מאיר פרוש:
מה הטעם שלא התקיים אף פעם דיון, ובקדנציה הזאת, ששינינו את הנושא לגבי חסינות, לא דנו בנושא הזה?
מאיר פרוש:
למה היום להתחיל דבר חדש?
זהבה גלאון:
אדוני היושב-ראש, אכן זו הישיבה האחרונה של הוועדה הזאת, וחברי הוועדה תמיד מקבלים הודעות מה סדר-היום.
זהבה גלאון:
אני קיבלתי הודעה לגבי סדר-היום של היום לפני יומיים, ואני נוהגת לקרוא מה סדר-היום.
זהבה גלאון:
חברי הוועדה כבר השתתפו כאן בכמה ישיבות, ואם סדר-היום אומר שדנים בבקשה לקבוע כי חבר הכנסת נודלמן פרש מסיעתו, אתה מצפה מחברי הכנסת שישימו לב לכך.
זהבה גלאון:
לכן יש לי בעיה עם חוות הדעת של היועצת המשפטית של הוועדה, שבדרך כלל אני מקבלת את דבריה כמעט כ"כזה ראה וקדש".
זהבה גלאון:
הניסיון לאחוז במקל בשני קצותיו נראה לי בעייתי.
זהבה גלאון:
אנשים יודעים לאיזה נושא הם באים.
זהבה גלאון:
הם ידעו מה הנושא והם בחרו ללכת לישיבה אחרת, שהיא כנראה לא פחות חשובה.
צבי הנדל:
אבל הם לא ידעו שהם לא יוכלו להיכנס בעשר הדקות האחרונות ולהצביע.
צבי הנדל:
אני יודע על אחד, שאול יהלום.
רוני בר-און:
מה שחבר הכנסת הנדל אומר הוא דבר נכון.
רוני בר-און:
זה הציק גם לי.
רוני בר-און:
עוד לא ידעתי שיש היום מסיבת יום הולדת ליושב-ראש הליכוד, ישיבת סיעה, בשעה 10:00, ושחברי הליכוד יצטרכו לקבל החלטה איפה להיות, פה או שם.
רוני בר-און:
אתמול בערב הונח על שולחני מכתבו של ד"ר אפרים סנה, חבר הכנסת ויושב-ראש סיעת העבודה, שבשל אילוצים פנימיים של סיעת העבודה הוא מבקש לדחות את הדיון בנושא האיחוד הלאומי.
רוני בר-און:
הוא כותב שלסיעת העבודה יש עניין בדיון עקרוני זה.
רוני בר-און:
לכן אני לא יודע אם זה נכון.
רוני בר-און:
אני לא מסכים עם חבר הכנסת פרוש.
רוני בר-און:
כל הדיונים בפרישות שלא חייבו השתתפות בגלל שהדיון הוא מעין שיפוטי, היו לפני שהכנסנו את תקנת חובת הנוכחות.
רוני בר-און:
לכן האמירה שלך, שעומדת כשלעצמה, לא עומדת בראי הזמן.
רשף חן:
אדוני היושב-ראש, לגופו של עניין אתה צודק, הישיבה הזאת היא ישיבה מעין שיפוטית, ומן הראוי שהחברים יהיו נוכחים.
רשף חן:
אני חושב שכאשר תיקנו את התקנון היינו צריכים לכלול גם את הנושא הזה, אבל לא עשינו את זה.
רשף חן:
יכולנו לעשות את זה במפורש, יכולנו לעשות את זה על-ידי אמירה כללית שאומרת שבכל ישיבה מעין שיפוטית הדין הוא כזה.
רשף חן:
לא עשינו את זה.
רשף חן:
אני לא חושב שהוועדה הזאת עכשיו יכולה לעשות תיקון תקנון.
רשף חן:
אני לא חושב שייגרם נזק ענייני, בעיקר לאור חוות הדעת, שהיא קצת מעבר למקסימום שאפשר לעשות בנסיבות, שאומרת שמי שפה פה, ומי שלא פה לא צריך להיות פה.
רוני בר-און:
זה הפתרון הכי גרוע, כי אתה לא נותן לחבר שלך, שלא בא לכאן כי הוא חשב שהוא כן יוכל לבוא במהלך הדיון, את ההתראה.
רשף חן:
הואיל ואנחנו יכולים להניח, שמי שנמצא פה יהיה פה עד סוף הדיון, ובוודאי הוא לקח את הדברים שנאמרו פה לתשומת לבו וידאג להיות עד סוף הדיון, והואיל ואין לנו פתרון אחר לאלה שלא נמצאים פה ומתכוונים להגיע בסוף, והואיל ויש לי הרגשה שההצבעה תהיה עניינית, בין אלה שנוכחים ובין אלה שלא נוכחים באותה מידה, אני מציע שניגש לדיון ולא נכביר מלים בעניין הזה, בלי לקבל החלטות שאני לא חושב שיש לנו סמכות לקבל אותן.
רוני בר-און:
אני מציע לך להסתפק בהמלצות הפוזיטיביות, לגשת לדיון, ולא בנגטיביות, כי אתה נותן ציונים על הכברת מלים.
רוני בר-און:
מי מכביר מלים?
רשף חן:
מוטב שאני לא אכביר מלים.
נסים זאב:
אני יוצא מתוך הנחה שכל הסיעות מודעות לעובדה שמתקיים דיון, אבל ייתכן מאוד שחברי כנסת עסוקים בעניינים אחרים ולכן לא הגיעו.
נסים זאב:
אני מציע, כדי לקבל החלטה ושזה לא יהיה משלוש הישיבות שמוקצות לפגרה, שתהיה ישיבה מאוחר יותר, אפילו מחר, בנושא הזה.
נסים זאב:
אני מבקש מאדוני לקיים הצבעה ולקבל הכרעה בנושא.
רוני בר-און:
שלוש שנים לא קיימתי הצבעות בעניינים שמסורים לסמכות שלי, ואני לא מתכוון לשנות בעניין הזה בישיבה האחרונה.
צבי הנדל:
אני חייב להודות, למרות שזה לא נוח לי, שיש הרבה היגיון במה שאתה אומר.
צבי הנדל:
אני יודע לפחות על אחד, שאול יהלום, שנמצא בוועדה והוא ביקש לבוא להצביע.
צבי הנדל:
לא עלה בדעתי להגיד לו שיכולה להיות סיטואציה, שעכשיו כשאתה מעלה אותה היא נראית לי הגיונית.
צבי הנדל:
כשם שאני לא חשבתי, למרות שאני מאוד מעורב בעניין הזה, אני מניח שעוד הרבה חברי כנסת לא חשבו על זה.
צבי הנדל:
יש פה אחת משתיים: או שאנחנו לא מחילים את זה על הישיבה הזאת, או לחילופין לקבל החלטה כפי שאמר נסים זאב, לדחות בעוד יומיים את הדיון ולהודיע לכולם שמי שלא יגיע לדיון לא יוכל להשתתף בהצבעה.
רוני בר-און:
יש פה עניין אחד נוסף, ומיד אחרי שאפרט אותו אומר לכם מה החלטתי.
רוני בר-און:
סעיף 61(א) לחוק הכנסת, שהוא הבסיס הסטטוטורי לבקשה הזאת, אומר בזו הלשון: "פרש חבר הכנסת מסיעתו שלא במסגרת התפלגות – מה שמבקשת סיעת האיחוד הלאומי לראות בהתנהלות של חבר הכנסת נודלמן – תקבע ועדת הכנסת בישיבה שבסמוך לאחר הפרישה".
רוני בר-און:
דא עקא, האיחוד הלאומי יודע שהעובדה שוועדת הכנסת מתכנסת – ברור לחלוטין שהיא לא מתכנסת בישיבה שבסמוך לאחר הפרישה, וזה עולה מאינוונטר ההצבעות שמיוחסות לחבר הכנסת נודלמן כאקט שמצביע על כך שרואים אותו לכאורה כפורש מסיעתו.
רוני בר-און:
הישיבה הכי מאוחרת היא לפני למעלה מחצי שנה, ולדעתי אם נחטט גם נמצא עוד יותר.
רוני בר-און:
כך שגם מבחינת צמידות ההצבעה שמתפרשת כפרישה, זה לא הובא לישיבת ועדת הכנסת הראשונה שאחריה.
רוני בר-און:
צריך לומר ביושר, שחבר הכנסת הנדל, במכתבו אלי, ער לבעיה הזאת, ער לתקלה הזאת, הוא מפרש אותה ומסביר אותה.
רוני בר-און:
שאלת הפרשנות תידון אחר-כך בישיבה.
רוני בר-און:
לאור העובדה שחברי הכנסת שאינם נוכחים כאן לא היו מודעים לאפשרות שייתכן שנפרש את הדיון הזה כדיון שמחייב נוכחות כתנאי להצבעה, וגם לאור פניית סיעת העבודה שרואה בעניין הזה דיון עקרוני ומבקשת להשתתף בו ואינה יכולה להשתתף בו, ובמיוחד לאור ההערה ההגונה של יושב-ראש הסיעה המבקשת בעצמו, אני מחליט שלא לקיים את הדיון.
רוני בר-און:
אנחנו נקיים אותו בהזדמנות הקרובה האפשרית.
רוני בר-און:
תודה על שהואלתם לבוא בהתראה קצרה.
רוני בר-און:
יש לנו מספר עניינים טכניים.
רוני בר-און:
העניין הראשון, פניית יו"ר הכנסת בעניין מועד סיום פגרת הבחירות.
רוני בר-און:
אני לא בטוח שזאת ההגדרה אבל התוכן הוא כדלהלן: אנחנו התפזרנו ב-25.12.2005.
רוני בר-און:
הבחירות תערכנה ב-28.3 ובמקרה הטוב, אם לא יהיו דברים מאג'ורים מבחינת ערעורים ותאושרנה תוצאות הבחירות בתוך המועד המינימאלי הקבוע בחוק, ניתן יהיה לכנס את הכנסת לראשונה, בהתאם להוראות הקבועות בחוק ב-17.4.2006, שזה בחול המועד.
רוני בר-און:
הוחלט שהכנסת תתכנס לצורך הכרזתה.
רוני בר-און:
אנחנו תקוה שהכנסת ה-17 תושבע ב-17.4.
רוני בר-און:
אבל למרבית הצער, מייד לאחר השבעתה, היא תצא לפגרה עד ה-.8.5.2006.
רוני בר-און:
אז נימצא במצב שבו לכאורה במשך כמעט 5 חודשים - - -
גדעון סער:
ואם תוקם ממשלה לפני ה-8.5?
רוני בר-און:
פורמלית, הכנסת בפגרה.
רוני בר-און:
הממשלה יכולה לבקש את זימון הכנסת בפגרה לצורך עניין ספציפי.
ארבל אסטרחן:
מקובל שהפגרה היא עד אחרי החגים.
רוני בר-און:
כך או כך, גם מבחינת העניין אבל בוודאי מפני מראית העין, זאת נראית תקופה ממושכת וארוכה מידי.
רוני בר-און:
כיוון שכך, מבקש יו"ר הכנסת לזמן את ישיבות הכנסת לימים האופרטיביים, והם לא רבים, בתקופה שבין תום חג הפסח ועד לאחר יום העצמאות.
רוני בר-און:
כמובן שהכנסת הבאה שתתכנס ב-17 לאפריל רשאית לעשות את ההחלטה הזאת.
רוני בר-און:
למרות זאת מבקש יו"ר הכנסת שאנחנו נמליץ.
רוני בר-און:
אנחנו אומרים בכך:
רוני בר-און:
בהתאם להצעת יו"ר הכנסת ממליצה ועדת הכנסת כי פגרת הבחירות תסתיים עם כינוסה של הכנסת ה-17 ביום ב', 17.4.2006.
רוני בר-און:
בשבוע הזה, שבו חל חול המועד, לא יתקיימו ישיבות כנסת נוספות.
רוני בר-און:
בשבוע שלאחר מכן, ביום ג' שהוא יום הזיכרון לשואה ולגבורה, יתקיימו שתי ישיבות כנסת: ביום ד' וביום ה' שלאחריו, 26.4.2006 ו-27.4.2006.
רוני בר-און:
בשבוע שלאחר מכן, ביום הזיכרון לחללי מערכות ישראל ויום העצמאות, תתקיים ישיבה אחת ביום ב', ערב היום הזיכרון, ב-1 למאי, בין השעות 11:00 עד 16:00.
רוני בר-און:
בשבוע שלאחר מכן, החל מיום שני 8.5.2006 תתכנס הכנסת ה-17 לשגרת עבודה רגילה.
שאול יהלום:
אין לי התנגדות שהכנסת תתכנס לשגרת עבודה ב-8.5.
שאול יהלום:
אני מבין שמדובר בשלושה ימי עבודה.
רוני בר-און:
נכון, במהלך של חודש.
שאול יהלום:
כבר העיר חבר הכנסת סער, שאם יהיה צורך ותהיה ממשלה, אז הממשלה תהיה סוברנית.
שאול יהלום:
אנחנו מדברים על תקופה שבה לא תהיה ממשלה.
שאול יהלום:
כאן מדובר על מצב של אי בהירות שבו לא תהיה ממשלה ולא יהיה סדר.
שאול יהלום:
ואז למה ישבו?
שאול יהלום:
מהניסיון שלי, אין מה לעשות באותה תקופה אלא יושבים וטוחנים מים.
שאול יהלום:
אפילו אין יושב ראש.
רוני בר-און:
הנקודה שלך ברורה – מכיוון שאין מעשה חקיקה.
שאול יהלום:
אני מציע לא לקבל את זה.
משה גפני:
אני חושב שמה שהיו"ר מציע הוא יותר פופוליסטי מאשר מעשי.
משה גפני:
בתקופה האחרונה הכנסת לא עבדה.
משה גפני:
אמנם יש עלינו ביקורת שאנחנו נמצאים הרבה בפגרה, אבל מה היה פה?
משה גפני:
היו פה הצעות לסדר.
משה גפני:
אבל מי שצפה בנו ראה איך יושבים כמה חברי כנסת ושאחרים לא באים מכיוון שלא היה מה לעשות.
משה גפני:
זה היה יותר ביזיון.
משה גפני:
עדיף שהכנסת תעשה את עבודתה כמו שצריך.
משה גפני:
מה שיקרה זאת ספקולציה.
משה גפני:
אף אחד מאיתנו לא יודע לומר האם הממשלה תורכב מהר?
משה גפני:
האם יכוננו קואליציה מהר?
משה גפני:
האם ייבחר יושב-ראש כנסת מהר?
משה גפני:
הכל יכול להיות.
משה גפני:
יכול להיות שקדימה תקבל 52 מנדטים, תעשה קואליציה עם יהדות התורה שתקבל 15 מנדטים ונגמר הסיפור.
משה גפני:
מאוד יכול להיות.
משה גפני:
יקרה ביזיון גדול כי ביום הזיכרון תהיה ישיבה אחת עד שעה 16:00.
משה גפני:
המשמעות היא שאף אחד לא יהיה פה.
רוני בר-און:
הרב גפני, מכאן ולהבא, אתה רק יכול לקלקל את הטיעון שלך.
גדעון סער:
למה אנחנו לא משאירים את זה לוועדה המסדרת?
רוני בר-און:
הוועדה המסדרת לא מתעסקת עם זה.
רוני בר-און:
אם הכנסת תתכנס ב-17 באפריל, גם אם לא יהיה יו"ר, מי שינהל את הישיבה וירצה לעשות, יאמר שישיבת הכנסת הבאה תהיה ביום איקס.
רוני בר-און:
זאת זכותו הבלעדית.
רוני בר-און:
מי בעד הצעת היו"ר?
גדעון סער:
כשיש הצבעה אני חייב לתמוך בכל הצעה של היושב-ראש, אין לי שיקול דעת.
גדעון סער:
האם קיבלנו נימוק למה עושים את זה?
גדעון סער:
האם כתוב למה רוצים לעשות את זה?
גדעון סער:
אני מקריא לך: "אם ננהג על פי המקובל וכנס הקיץ ייפתח לאחר יום העצמאות, ביום ב', י' אייר התשס"ו – 8.5.2006, הרי שייווצר מצב שהכנסת ממשיכה את פגרתה 3 שבועות וציבורית הדבר לא ייראה טוב".
גדעון סער:
אנחנו נצביע בעד הצעת היושב-ראש.
רוני בר-און:
מי בעד הצעת היושב-ראש?
רוני בר-און:
2 בעד, 2 נגד, ההצעה לא עברה.
גדעון סער:
אדוני היושב ראש, אני מבקש רביזיה.
רוני בר-און:
רביזיה בעוד 5 דקות.
רוני בר-און:
אם אתה שואל האם בסמכותנו כוועדת הכנסת של הכנסת ה-16 לקבל החלטות לגבי הכנסת ה-17, בדקתי את זה עם היועץ המשפטי, ונחה דעתם שכן.
רוני בר-און:
שינוי שם סיעת "אחריות לאומית" וקביעת ייצוג מפלגת "קדימה" בכנסת.
רוני בר-און:
כפי שאתם זוכרים, כאשר פרשו חלק מחברי סיעת הליכוד מהליכוד וביקשו את אישור הכנסת, הם ביקשו גם את אישור הכנסת לשם "הסיעה לאחריות לאומית".
רוני בר-און:
לא עברו שעות רבות והשם הפך להיות "סיעת קדימה".
רוני בר-און:
לא רצינו לבלבל את המוח לוועדת הכנסת עד שלא יאושר השם אצל רשם המפלגות.
רוני בר-און:
עדיין היה סיכוי שרשם המפלגות לא יאשר את השם ולא רצינו לשנות פעם שניה ופעם שלישית.
רוני בר-און:
היום, משאושר שמה של המפלגה על ידי רשם המפלגות - "קדימה", מבוקש שגם שם הסיעה יהיה "קדימה" וגם הסיעה "קדימה" בכנסת תייצג את מפלגת "קדימה" כפי שרשומה אצל רשם המפלגות.
רוני בר-און:
זה נוסח ההחלטה שאני מבקש מכם לתמוך בה.
רוני בר-און:
בהתאם לסעיף 18(א) 2 לתקנון הכנסת מחליטה ועדת הכנסת לשנות את שמה של סיעת "אחריות לאומית".
רוני בר-און:
השם החדש של הסיעה יהיה "קדימה".
רוני בר-און:
עוד מחליטה ועדת הכנסת, בהתאם להגדרה "סיעה" בסעיף 1 לחוק מימון המפלגות, כי סיעת קדימה מייצגת את מפלגת קדימה וזאת החל מיום 4.1.06, היום שבו נרשמה המפלגה אצל רשם המפלגות.
רוני בר-און:
מי בעד הצעת ההחלטה הזאת?
רוני בר-און:
ההצעה אושרה.
רוני בר-און:
קביעת מספר חברי סיעת הליכוד וחברי סיעת קדימה בכנסת.
רוני בר-און:
על פי פניית יו"ר סיעת הליכוד וב"כ הסיעה, חבר הכנסת גדעון סער, אני מציע את הצעת ההחלטה הבאה: "בעקבות התפטרותו מהכנסת ביום 5.1.2006 של חבר הכנסת עמרי שרון, חבר סיעת "קדימה", ותחילת כהונתו של ח"כ דוד מנע בסיעת הליכוד, מחליטה ועדת הכנסת לפי סעיף 18(א)(3) לתקנון הכנסת על שינוי במספר חברי הסיעות מהיום האמור.
רוני בר-און:
סיעת קדימה, אשר מנתה 15 חברי כנסת תימנה 14 חברים.
רוני בר-און:
סיעת הליכוד אשר מנתה 26 חברי כנסת תימנה 27 חברים.
רוני בר-און:
" המספר הנוסף זה האיחוד עם סיעת "נוי" ברשות דוד טל.
רוני בר-און:
מי בעד אישור הצעת ההחלטה?
רוני בר-און:
התקבל פה אחד.
רוני בר-און:
חבר כנסת סער, אתה עדיין רוצה רביזיה?
גדעון סער:
כן, אני לא חש תחושה נוחה שאנחנו דוחים את הצעת היו"ר.
רוני בר-און:
מי בעד קיום הרביזיה ירים את ידו?
רוני בר-און:
2 נגד, אין רביזיה.
רוני בר-און:
כנס פגרה מיוחד לציון יום הזיכרון הבינלאומי להנצחת קורבנות השואה – על פי החלטת האו"ם.
רוני בר-און:
במסגרת הישיבות המיוחדות של הכנסת מבקשת המזכירות וממליץ היו"ר, כי: "יום הזיכרון לשואה ולגבורה מצויין על פי חוק ביום כ"ז ניסן תשס"ו, וביום 27 בינואר מועד אותו קבע האו"ם, החליטה הממשלה שיינתן ביטוי בישראל לסולידריות הבינלאומית.
רוני בר-און:
לבקשת הממשלה, החליט יושב-ראש הכנסת לכנס את הכנסת לכנס פגרה מיוחד, ביום חמישי, כ"ו טבת התשס"ו – 26.1.2006 (ולא ביום 27.1.2006 כ"ז טבת משום שיום זה חל ביום שישי, ערב שבת).
רוני בר-און:
" יושב-ראש הכנסת ממליץ לכנס את הכנסת ביום חמישי הבא בשעה 14:00 לדיון בנושא של ציון יום הזיכרון הבינלאומי להנצחת קורבנות השואה על פי החלטות האו"ם.
רוני בר-און:
יושב ראש הכנסת ממליץ שמסגרת הדיון תהיה סיעתית, ואנחנו מתבקשים לאשר את זה.
רוני בר-און:
אני מציע שיתקיים דיון סיעתי.
רוני בר-און:
לגבי מכסות זמן, יש לך העדפה, גדעון?
גדעון סער:
נראה לי שדובר לכל סיעה זה בסדר.
רוני בר-און:
5 דקות לכל סיעה?
גדעון סער:
יש מצב שבו בכל מקרה נציג הממשלה ויושב-ראש האופוזיציה אינם כבולים בלוחות הזמנים האלה.
גדעון סער:
אני מבקש להחריג את נציג הממשלה ואת יושב ראש האופוזיציה.
רוני בר-און:
אין כזה דבר, אני לא אתן ליושב-ראש האופוזיציה.
רוני בר-און:
יושב ראש האופוזיציה ידבר במסגרת הסיעה שלו.
רוני בר-און:
לא ברור שעד אז יו"ר האופוזיציה יהיה עדיין מהסיעה שלכם.
גדעון סער:
אני מבקש שלנציג הממשלה - - -
רוני בר-און:
אני לא יכול להגביל את זה.
רוני בר-און:
אני יכול להגביל את נציג הממשלה?
רוני בר-און:
אני בטוח שיו"ר הכנסת לא יגביל אותו, בהכירי את מערכת היחסים הנוכחית שלהם.
משה גפני:
אדוני היושב ראש, אנחנו לא מבינים מה אתם מדברים.
משה גפני:
אולי תסבירו לנו?
רוני בר-און:
כמחווה של רצון טוב, ובהתחשב במצבה המיוחד של סיעת הליכוד, הכנסת מתגבשת ומעניקה לה זמן כפול: 10 דקות לליכוד ו-5 דקות לשאר סיעות הבית.
ראובן ריבלין:
רבותיי, אני מתכבד לפתוח את ישיבת ועדת הכנסת, הואיל ומדובר בישיבה שאיננה עוסקת בעניינים פוליטיים, אני מנהל אותה, שכן אני יושב-ראש הכנסת, אבל בכל הנושאים הפוליטיים ונושא ניהול המליאה, חברי, חבר הכנסת נסים דהן, ישמש כמנהל הכנסת לכל העניינים הפוליטיים.
ראובן ריבלין:
רבותיי, חברי הכנסת הנכבדים, חברי ועדת הכנסת, ראשית, אני מתנצל על כך שביקשנו מכם להתכנס בזמן פגרה, שכל אחד ואחד עושה למען השליחויות שלשמן הוא נבחר, למלא את משימות החברים אשר שלחו אותם.
ראובן ריבלין:
הואיל ויושב ראש ועדת הכנסת בכנסת השש-עשרה, עד היום, חבר הכנסת רוני בר-און, הפך לשר, נותרנו ללא יושב-ראש.
ראובן ריבלין:
בדרך כלל ועדת הכנסת היא הממליצה על יושב-ראש לוועדה כזאת או אחרת.
ראובן ריבלין:
על-פי בקשתו של חבר הכנסת גדעון סער ובשם חברי כנסת רבים כמו: רשף חן, דני בנלולו, יולי אדלשטיין, אחמד טיבי, צבי הנדל, יצחק כהן ויאיר פרץ, אני מבקש מחבר הכנסת גדעון סער להביא בפניי המלצות ליושב ראש הוועדה.
גדעון סער:
אדוני היושב ראש, אנחנו המלצנו על חבר הכנסת דני בנלולו, שהוא חבר בוועדה זו מיום כינונה בעת תחילת כנסת זו, וזה בהתאם לנוהל שקבוע בסעיף 98ב' לתקנון, דהיינו, כינוס באמצעות מהלך הפגרה, ובנסיבות אשר מיום ד' שעבר אין יושב-ראש לוועדה אך לעומת זאת יש שורה של נושאים שחלקם כבר נמצאים על סדר יומה של הוועדה.
ראובן ריבלין:
מישהו רוצה להעיר לבקשתו של חבר הכנסת סער?
ראובן ריבלין:
אם לא, אני מעלה את הנושא להצבעה.
ראובן ריבלין:
רבותיי, מי בעד מינויו של חבר הכנסת דניאל בנלולו להיות ליושב ראש ועדת הכנסת, ירים את ידו.
ראובן ריבלין:
נא להצביע.
ראובן ריבלין:
בעד – 11 נגד – אין נמנעים – אין הבקשה אושרה פה אחד.
ראובן ריבלין:
ברוב של 11 בעד, אין מתנגדים, אין נמנעים, פה אחד החליטה הוועדה להמליץ בפני ועדת הכנסת לבחור את יושב ראשה.
ראובן ריבלין:
רבותיי חברי הכנסת, עכשיו כוועדת הכנסת הדנה בעניינה.
ראובן ריבלין:
בהתאם להוראות סעיף 10א' לתקנון הכנסת, ממליצה ועדת הכנסת לבחור בחבר הכנסת דניאל בנלולו לכהן בתפקיד יושב-ראש הוועדה במקום חבר הכנסת רוני בר-און שהתמנה לשר.
ראובן ריבלין:
אני מבקש מכם, ועדת הכנסת, לאשר את בחירתו של דניאל בנלולו או להתנגד בהצבעה.
ראובן ריבלין:
מי בעד מינויו של דניאל בנלולו ירים את ידו.
ראובן ריבלין:
הצבעה בעד – 10 נגד – אין נמנעים – 1 המינוי אושר.
ראובן ריבלין:
10 בעד, חבר הכנסת דניאל בנלולו נמנע, אין מתנגדים, אני מתכבד להזמינך, חבר הכנסת דניאל בנלולו, לשמש כיושב ראש ועדת הכנסת, למלא את תפקידך כיושב ראש ולקיים את הישיבה הראשונה, בבקשה אדוני.
ראובן ריבלין:
בקשת הממשלה להקדמת הדיון בהצעות החוק הבאות:
ראובן ריבלין:
הצעת חוק העונשין (תיקון מס' 91) (איסור סחר בבני אדם), התשס"ו-2001.
ראובן ריבלין:
הצעת חוק לתיקון פקודת הראיות (מס' 15) (מקור והעתק כראיה), התשס"ו-2006.
ראובן ריבלין:
הצעת חוק חסינויות (ארגונים בינלאומיים ומשלחות מיוחדות) (תיקון), התשס"ו-2006.
ראובן ריבלין:
הצעת חוק תובענות ייצוגיות, התשס"ו-2006.
דניאל בנלולו:
אדוני יושב-ראש הכנסת, ידידי חבר הכנסת ראובן ריבלין, חברי הכנסת, חברי ועדת הכנסת, אני רוצה להודות לכם על הבחירה, בזמן הקצר שנותר לנו עד לכנסת הבאה, אני רוצה לעשות את העבודה על הצד הטוב ביותר.
דניאל בנלולו:
אני מבין שעל ועדת הכנסת מוטלת אחריות רבה, אנחנו אחראים על כל מה שקורה בכנסת, יחד עם אנשי המקצוע, מזכיר הכנסת, סגן המזכיר, היועצת המשפטית ומנהל הוועדה, אני מקווה שנצליח להוביל את הנושאים שעומדים לפנינו עד לסיום הקדנציה.
דניאל בנלולו:
בתוקף סמכותי כיושב ראש הוועדה, אבקש להתחיל בדיון בארבע הצעות חוק, בקשת הממשלה להקדמת הדיון בהצעות החוק הבאות: הצעה ראשונה, הצעת חוק העונשין (תיקון מס' 91) (איסור סחר בבני אדם), התשס"ו-2006.
דניאל בנלולו:
פטור מחובת הנחה.
דניאל בנלולו:
נציגת משרד המשפטים, בבקשה.
ראובן ריבלין:
בשם משרד המשפטים אני רוצה לומר מה אמרה לי שרת המשפטים.
ראובן ריבלין:
רבותיי חברי הכנסת, משרד המשפטים ביקש להניח על שולחן הכנסת ולהעביר לקריאה ראשונה ארבעה חוקים שחשובים מאוד לניהולה התקין של מדינת ישראל בנושאים אשר כל חוק מדבר בהם.
ראובן ריבלין:
כוונתם היא, שנעביר את זה היום בקריאה ראשונה על מנת לאפשר להחיל דין רציפות מייד עם פתיחתה של הכנסת השבע-עשרה.
ראובן ריבלין:
החוקים נמצאים לפניכם, אם יש לכם שאלה למשרד המשפטים, בבקשה.
גדעון סער:
הם יציגו חוק חוק, אני אומר מראש, ישנם חוקים שלא נראה לי כי ראוי שיקבלו פטור מחובת הנחה.
עמית מררי:
הצעת החוק הראשונה היא בנושא איסור סחר בבני אדם, שהעניין העיקרי בה, הרחבת הסדרת הענשה על סחר בבני אדם למטרות שונות, למטרות עבדות.
רן כהן:
למה הגעתם כל כך מאוחר?
עמית מררי:
זאת הצעת חוק שעבדו עליה רבות והדחיפות היא בגלל שאנחנו מחויבים לפרוטוקולים בינלאומיים, בחודש הבא, בחודש פברואר, אנחנו מחויבים לפחות למשרד המדינה האמריקני שמפרסם דוח בנושאים האלה.
עמית מררי:
לכן יש חשיבות להראות שאנחנו עושים בעניין.
משה גפני:
אדוני היושב ראש, החוק כנראה חשוב, אמר יושב-ראש הכנסת שיש פה חוקים שהם חשובים לניהול המדינה, יש גם חוקים של חברי כנסת שהם חשובים לניהול המדינה, הכנסת בעצם מעבירה שני סוגים של חוקים, הצעות חוק ממשלתיות והצעות חוק פרטיות של חברי הכנסת, החשובות לא פחות לניהול ענייני המדינה.
משה גפני:
אבל אנחנו לא דנים בחוקים, אנחנו דנים בפרוצדורה האם אנחנו משחררים מחובת הנחה.
משה גפני:
הממשלה כשלה, שוב, בעניין הזה - - -
גדעון סער:
זה הכישלון הכי גדול שלה?
גדעון סער:
הרי היא הכניסה את החמאס לירושלים.
גדעון סער:
אתה מדבר על ממשלה שמובילה אותנו לאסון, לעיוורון מוחלט.
משה גפני:
אדוני היושב ראש, חברי הכנסת סבורים שיש להם הצעות חוק החשובות לענייני המדינה, אני לא מדבר על חוקים פופוליסטיים אבל חוקים ענייניים.
משה גפני:
אנחנו לא יכולים להביא אותם בצורה הזאת, לממשלה יש פריווילגיה בתקנון, שגם בזמן פגרה היא יכולה להביא חוקים שלה.
משה גפני:
לפחות שתתנהג בנימוס ובדרך ארץ ולא תשים לנו פה חוק על השולחן ותגיד, עכשיו תשחררו את זה מחובת הנחה.
משה גפני:
אנחנו מוכנים להניח הצעות חוק שלנו 45 יום קודם בכדי להביאן לדיון.
משה גפני:
שהממשלה תתנהג בנימוס ובדרך ארץ, מבלי קשר לחוק עצמו שאני לא יודע מהו.
ראובן ריבלין:
אני רוצה לומר לחבר הכנסת גפני, שבוודאי יהיה חבר גם בכנסת הבאה, שישנה את החוק, שיציע הצעה לשנות את הפרוצדורה.
ראובן ריבלין:
אמת דיברת כאשר אמרת, שהממשלה מבקשת מאתנו דבר שהיא לא היתה מתירה לאחד מחברי הכנסת לעשות והיתה עומדת בכל החומרה כנגד האפשרות לפטור מחובת הנחה בעניין כזה או אחר.
ראובן ריבלין:
בעניין התנהלות הממשלה, לא צריך להיכנס כרגע לנושאים פוליטיים, שכן כל אחד ואחד מחברי הכנסת בוודאי ימדוד את הממשלה, לא בהצעת אי-אמון אלא בהצבעה שתיערך ב-28 לחודש מרץ.